**Azərbaycan Respublikasının İnzibati Xətalar Məcəlləsində**

**dəyişikliklər edilməsi haqqında**

**AZƏRBAYCAN RESPUBLİKASININ QANUNU**

Azərbaycan Respublikasının Milli Məclisi Azərbaycan Respublikası Konstitusiyasının 94-cü maddəsinin I hissəsinin 17-ci bəndini rəhbər tutaraq, “Sığorta fəaliyyəti haqqında” Azərbaycan Respublikasının Qanununda dəyişikliklər edilməsi barədə” Azərbaycan Respublikasının 2016-cı il 4 mart tarixli 144-VQD nömrəli Qanununun tətbiqi ilə əlaqədar ilə **qərara alır:**

Azərbaycan Respublikasının İnzibati Xətalar Məcəlləsində (Azərbaycan Respublikasının Qanunvericilik Toplusu, 2016, № 2 (I kitab), maddə 202, № 3, maddələr 397, 403, 429, № 4 maddələr 631, 647, 654, № 5 maddələr 835, 846, № 6 maddələr 997, 1010; Azərbaycan Respublikasının 2016-cı il 24 iyun tarixli 300-VQD və 303-VQD nömrəli qanunları) aşağıdakı dəyişikliklər edilsin:

1. 462-ci maddənin dispozisiyasında “sığorta nəzarəti orqanına” sözləri “müvafiq icra hakimiyyəti orqanına və müvafiq icra hakimiyyəti orqanının yaratdığı quruma” sözləri ilə əvəz edilsin.

2. 471-ci maddənin adı və dispozisiyası aşağıdakı redaksiyada verilsin:

“**Maddə 471.** Sığorta nəzarətinin həyata keçirilməsinin maliyyələşdirilməsi üçün müəyyən edilmiş haqların ödənilməməsi

Müvafiq icra hakimiyyəti orqanının yaratdığı qurumun sığorta sektorunda tənzimləmə və nəzarət funksiyalarının həyata keçirilməsi üzrə fəaliyyətinin maliyyələşdirilməsi üçün sığorta bazarının peşəkar iştirakçıları tərəfindən həmin qurumun müəyyən etdiyi məbləğdə və qaydada haqların ödənilməməsinə görə -”.

3. 472-ci maddənin dispozisiyasında “sığorta nəzarəti orqanından” sözləri “müvafiq icra hakimiyyəti orqanının yaratdığı qurumdan” sözləri ilə əvəz edilsin.

4. 473.2-ci və 473.3-cü maddələrin dispozisiyasında “sığorta nəzarəti orqanına” sözləri “müvafiq icra hakimiyyəti orqanının yaratdığı quruma” sözləri ilə əvəz edilsin.

5. 478-ci maddənin adında və dispozisiyasında “Sığorta nəzarəti orqanının” sözləri “Müvafiq icra hakimiyyəti orqanının yaratdığı qurumun” sözləri ilə əvəz edilsin.

**İlham Əliyev**

**Azərbaycan Respublikasının Prezidenti**

Bakı şəhəri, 30 sentyabr 2016-cı il

№ 331-VQD